title: Deċiżjoni Tal-Kunsill (UE) 2016/1232 tat-18 ta' Lulju 2016 li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill ta' Stabbilizzazzjoni u Assoċjazzjoni stabbilit mill-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.), min-naħa l-oħra, dwar Deċiżjoni tal-Kunsill ta' Stabbilizzazzjoni u Assoċjazzjoni li tadotta r-regoli ta' proċedura tiegħu

text:
                  28.7.2016

                  MT

                  Il-Ġurnal Uffiċjali tal-Unjoni Ewropea

                  L 202/27

            DEĊIŻJONI TAL-KUNSILL (UE) 2016/1232
      tat-18 ta' Lulju 2016
      li tistabbilixxi l-pożizzjoni li għandha tittieħed f'isem l-Unjoni Ewropea fil-Kunsill ta' Stabbilizzazzjoni u Assoċjazzjoni stabbilit mill-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (*), min-naħa l-oħra, dwar Deċiżjoni tal-Kunsill ta' Stabbilizzazzjoni u Assoċjazzjoni li tadotta r-regoli ta' proċedura tiegħu
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 flimkien mal-Artikolu 31(1) tiegħu,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218, il-paragrafu 9 tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  L-Artikolu 126 tal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda u l-Kosovo (*), min-naħa l-oħra (1), (“il-Ftehim”), jistabbilixxi Kunsill ta' Stabbilizzazzjoni u Assoċjazzjoni.

                  (2)

                  L-Artikolu 127(2) tal-Ftehim jistipula li l-Kunsill ta' Stabbilizzazzjoni u Assoċjazzjoni għandu jistabbilixxi r-regoli ta' proċedura tiegħu.

                  (3)

                  L-Artikolu 129(1) tal-Ftehim jistipula li l-Kunsill ta' Stabbilizzazzjoni u Assoċjazzjoni għandu jiġi megħjun minn Kumitat ta' Stabbilizzazzjoni u Assoċjazzjoni (“il-Kumitat”).

                  (4)

                  L-Artikolu 129(2) u (3) tal-Ftehim jipprevedi wkoll li l-Kunsill ta' Stabbilizzazzjoni u Assoċjazzjoni għandu, fir-regoli ta' proċedura tiegħu, jiddetermina d-dmirijiet tal-Kumitat u li l-Kunsill ta' Stabbilizzazzjoni u Assoċjazzjoni jista' jiddelega kull wieħed mis-setgħat tiegħu lill-Kumitat.

                  (5)

                  L-Artikolu 131 tal-Ftehim jipprevedi li l-Kunsill ta' Stabbilizzazzjoni u Assoċjazzjoni jista' jiddeċiedi li jwaqqaf kumitati jew korpi speċjali oħrajn li jistgħu jgħinuh fit-twettiq ta' dmirijietu. Jipprevedi wkoll li l-Kunsill ta' Stabbilizzazzjoni u Assoċjazzjoni, fir-regoli ta' proċedura tiegħu, għandu jiddetermina l-għamla u d-dmirijiet ta' dawn il-kumitati jew korpi u kif għandhom jaħdmu.

                  (6)

                  Huwa importanti li ssir konsultazzjoni regolari u formali mal-Istati Membri, u li jitqiesu l-fehmiet tagħhom. Għalhekk, l-Istati Membri għandhom jiġu mistiedna jkunu parti mid-delegazzjoni tal-Unjoni Ewropea fil-laqgħat kollha tal-Kunsill ta' Stabbilizzazzjoni u Assoċjazzjoni.

                  (7)

                  Il-Kummissjoni u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“ir-Rappreżentant Għoli”) ser jissorveljaw mill-qrib u kontinwament l-isforzi tal-Kosovo għan-normalizzazzjoni tar-relazzjonijiet tiegħu mas-Serbja u jirrappurtaw kif xieraq, u mill-inqas darbtejn fis-sena, dwar dik il-kwistjoni.

                  (8)

                  Ir-raba' paragrafu tal-Artikolu 140 tal-Ftehim jistipula li l-Unjoni tista' tieħu miżuri li tqis xierqa, inkluż is-sospensjoni tal-Ftehim kollu jew parti minnu, b'effett immedjat, fil-każ li l-Kosovo ma jikkonformax mal-prinċipji essenzjali kif jinsabu fl-Artikoli 5 u 13 tal-Ftehim. Kull rakkomandazzjoni jew deċiżjoni rilevanti mill-Kunsill ta' Stabbilizzazzjoni u Assoċjazzjoni, kif ukoll ir-rapporti li għandhom jiġu ppreżentati mill-Kummissjoni u r-Rappreżentant Għoli dwar l-isforzi tal-Kosovo għan-normalizzazzjoni tar-relazzjonijiet tiegħu mas-Serbja, għandhom jitqiesu għal kwalunkwe proposta eventwali tal-Kummissjoni għas-sospensjoni tal-Ftehim abbażi tar-raba' paragrafu tal-Artikolu 140 tal-Ftehim.

                  (9)

                  L-ebda terminu, għażla ta' kliem jew definizzjoni użata f'din id-Deċiżjoni u l-Annessi tagħha, jew fid-deċiżjonijiet u r-rakkomandazzjonijiet u dokumenti oħrajn, fosthom il-minuti, li jkunu ser jiġu adottati mill-Kunsill ta' Stabbilizzazzjoni u Assoċjazzjoni, ma tikkostitwixxi rikonoxximent tal-Kosovo minn Stati Membri individwali f'dik il-kapaċità fejn ma jkunux ħadu tali pass.

                  (10)

                  Il-proċeduri interni tal-Istati Membri jistgħu japplikaw meta jiġu riċevuti dokumenti maħruġin mill-Awtoritajiet tal-Kosovo skont dan il-Ftehim.

                  (11)

                  Huwa opportun li tiġi stabbilita l-pożizzjoni li għandha tittieħed f'isem l-Unjoni fil-Kunsill ta' Stabbilizzazzjoni u Assoċjazzjoni, rigward deċiżjoni tal-Kunsill ta' Stabbilizzazzjoni u Assoċjazzjoni li jadotta r-regoli ta' proċedura tiegħu.

                  (12)

                  Il-pożizzjoni tal-Unjoni fil-Kunsill ta' Stabbilizzazzjoni u Assoċjazzjoni għandha għalhekk tkun ibbażata fuq l-abbozz ta' Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tittieħed f'isem l-Unjoni Ewropea, fil-Kunsill ta' Stabbilizzazzjoni u Assoċjazzjoni stabbilit mill-Artikolu 126 tal-Ftehim, għandha tkun ibbażata fuq l-abbozz ta' Deċiżjoni tal-Kunsill ta' Stabbilizzazzjoni u Assoċjazzjoni, mehmuż ma' din id-Deċiżjoni.
      Emendi tekniċi għal dak l-abbozz ta' Deċiżjoni jistgħu jiġu aċċettati mingħajr deċiżjoni oħra mill-Kunsill.
      Artikolu 2
      L-Istati Membri għandhom jiġu mistiedna jagħmlu parti mid-delegazzjoni tal-Unjoni Ewropea fil-laqgħat kollha tal-Kunsill ta' Stabbilizzazzjoni u Assoċjazzjoni. Għandhom jirċievu wkoll id-dokumentazzjoni kollha mogħtija lill-Kunsill ta' Stabbilizzazzjoni u Assoċjazzjoni jew maħruġa minnu.L-Istati Membri għandhom jagħtu lir-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà, f'konformità mar-responsabbiltajiet tiegħu jew tagħha skont it-Trattati u l-kapaċità tiegħu jew tagħha bħala l-President tal-Kunsill Affarijiet Barranin, l-informazzjoni meħtieġa dwar dan.
      Artikolu 3
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, it-18 ta' Lulju 2016.

               Għall-Kunsill

               Il-President

            G. MATEČNÁ

         (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

         (1)  ĠU L 71, 16.3.2016, p. 3.

         DEĊIŻJONI Nru 1/2016 TAL-KUNSILL TA' STABBILIZZAZZJONI U ASSOĊJAZZJONI BEJN L-UE U L-KOSOVO (*)

         ta' [data]
         li biha jadotta r-regoli ta' proċedura tiegħu
         IL-KUNSILL TA' STABBILIZZAZZJONI U ASSOĊJAZZJONI,
         Wara li kkunsidra l-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (*), min-naħa l-oħra (“il-Ftehim”) u b'mod partikolari l-Artikoli 126, 127, 129 u 131 tiegħu,
         Billi l-Ftehim daħal fis-seħħ fl-1 ta' April 2016,
         ADOTTA DIN ID-DEĊIŻJONI:
         Artikolu 1
         Presidenza
         Il-Partijiet għandu jkollhom il-Presidenza tal-Kunsill ta' Stabbilizzazzjoni u Assoċjazzjoni b'mod alternat għal perjodu ta' 12-il xahar. L-ewwel perjodu għandu jibda fid-data tal-ewwel laqgħa tal-Kunsill ta' Stabbilizzazzjoni u Assoċjazzjoni u jintemm fil-31 ta' Diċembru tal-istess sena.
         Artikolu 2
         Laqgħat
         Il-Kunsill ta' Stabbilizzazzjoni u Assoċjazzjoni għandu jiltaqa' darba fis-sena f'konformità mal-prattika stabbilita għall-Kunsilli ta' Stabbilizzazzjoni u Assoċjazzjoni, inkluż b'rabta mal-livell ta' rappreżentanza u l-post. Sessjonijiet speċjali tal-Kunsill ta' Stabbilizzazzjoni u Assoċjazzjoni jistgħu jsiru fuq talba ta' waħda mill-Partijiet, jekk il-Partijiet jaqblu dwar dan. Il-laqgħat tal-Kunsill ta' Stabbilizzazzjoni u Assoċjazzjoni għandhom jissejħu b'mod konġunt mis-Segretarji tal-Kunsill ta' Stabbilizzazzjoni u Assoċjazzjoni bi qbil mal-President.
         Artikolu 3
         Delegazzjonijiet
         Qabel kull laqgħa, il-President għandu jiġi mgħarraf dwar l-għamla maħsuba tad-delegazzjoni ta' kull Parti. Rappreżentant tal-Bank Ewropew tal-Investiment (BEI) għandu jattendi l-laqgħat tal-Kunsill ta' Stabbilizzazzjoni u Assoċjazzjoni, bħala osservatur, meta fl-aġenda jidhru ħwejjeġ li jikkonċernaw lill-BEI. Il-Kunsill ta' Stabbilizzazzjoni u Assoċjazzjoni jista' jistieden ukoll lil persuni oħra jattendu l-laqgħat tiegħu sabiex jipprovdu informazzjoni fuq suġġetti partikolari.
         Artikolu 4
         Segretarjat
         Uffiċjal tas-Segretarjat Ġenerali tal-Kunsill tal-Unjoni Ewropea flimkien ma' uffiċjal tar-rappreżentanza tal-Kosovo fil-Belġju għandhom flimkien iservu bħala Segretarji tal-Kumitat ta' Stabbilizzazzjoni u Assoċjazzjoni.
         Artikolu 5
         Korrispondenza
         Il-korrispondenza indirizzata lill-Kunsill ta' Stabbilizzazzjoni u Assoċjazzjoni għandha tintbagħat lill-President tal-Kunsill ta' Stabbilizzazzjoni u Assoċjazzjoni fl-indirizz tas-Segretarjat Ġenerali tal-Kunsill tal-Unjoni Ewropea.
         Iż-żewġ Segretarji għandhom jiżguraw li l-korrispondenza tgħaddi għand il-President tal-Kunsill ta' Stabbilizzazzjoni u Assoċjazzjoni u, fejn xieraq, tkun tinxtered mal-membri l-oħra tal-Kunsill ta' Stabbilizzazzjoni u Assoċjazzjoni. Il-korrispondenza li titqassam għandha tintbagħat lis-Segretarjat Ġenerali tal-Kummissjoni, is-Servizz Ewropew ta' Azzjoni Esterna u r-rappreżentanza tal-Kosovo fil-Belġju.
         Komunikazzjonijiet mill-President tal-Kunsill ta' Stabbilizzazzjoni u Assoċjazzjoni għandhom jintbagħtu miż-żewġ Segretarji lid-destinatarji u jitqassmu, fejn xieraq, lill-membri l-oħra tal-Kunsill ta' Stabbilizzazzjoni u Assoċjazzjoni msemmijin fit-tieni paragrafu.
         Artikolu 6
         Pubbliku
         Sakemm ma jiġix deċiż mod ieħor, il-laqgħat tal-Kunsill ta' Stabbilizzazzjoni u Assoċjazzjoni ma għandhomx ikunu pubbliċi.
         Artikolu 7
         Aġendi għal-laqgħat
         1.   Il-President għandu jfassal aġenda proviżorja għal kull laqgħa. Din tintbagħat mis-Segretarji tal-Kunsill ta' Stabbilizzazzjoni u Assoċjazzjoni lid-destinatarji msemmijin fl-Artikolu 5 mhux aktar tard minn 15-il jum tax-xogħol qabel il-bidu tal-laqgħa. L-aġenda proviżorja għandha tinkludi l-punti li dwarhom il-President ikun irċieva talba biex dawn jinżiedu fl-aġenda mhux aktar tard minn 21 jum tax-xogħol qabel il-bidu tal-laqgħa, għalkemm l-ebda punt ma għandu jitniżżel fl-aġenda proviżorja sakemm ma tkunx intbagħtet id-dokumentazzjoni ta' appoġġ lis-Segretarji mhux aktar tard mid-data li fiha tintbagħat l-aġenda. L-aġenda għandha tiġi adottata mill-Kunsill ta' Stabbilizzazzjoni u Assoċjazzjoni fil-bidu ta' kull laqgħa. Punt ieħor minbarra dawk li jidhru fl-aġenda proviżorja jista' jitqiegħed fuq l-aġenda jekk iż-żewġ Partijiet jaqblu dan.
         2.   Il-President, bi qbil maż-żewġ Partijiet, jista' jqassar il-limiti ta' żmien speċifikati fil-paragrafu 1 sabiex jitqiesu l-ħtiġijiet ta' każ partikolari.
         Artikolu 8
         Minuti
         L-abbozz tal-minuti ta' kull laqgħa għandu jitħejja miż-żewġ Segretarji. Il-minuti għandhom, bħala regola ġenerali, jindikaw fir-rigward ta' kull punt fuq l-aġenda:

                     —

                     id-dokumentazzjoni mogħtija lill-Kunsill ta' Stabbilizzazzjoni u Assoċjazzjoni,

                     —

                     id-dikjarazzjonijiet li membru tal-Kunsill ta' Stabbilizzazzjoni u Assoċjazzjoni jkun talab li jiddaħħlu,

                     —

                     id-deċiżjonijiet meħuda u r-rakkomandazzjonijiet magħmula, id-dikjarazzjonijiet li ntlaħaq qbil dwarhom u l-konklużjonijiet adottati.

               L-abbozz tal-minuti għandu jitressaq quddiem il-Kunsill ta' Stabbilizzazzjoni u Assoċjazzjoni għall-approvazzjoni. Meta approvati, il-minuti għandhom jiġu ffirmati mill-President u ż-żewġ Segretarji. Il-minuti għandhom jiġu arkivjati fis-Segretarjat Ġenerali tal-Kunsill tal-Unjoni Ewropea, li jkun depożitarju tad-dokumenti tal-Assoċjazzjoni. Kull wieħed mid-destinatarji msemmijin fl-Artikolu 5 għandu jingħata kopja ċċertifikata.
         Artikolu 9
         Deċiżjonijiet u rakkomandazzjonijiet
         1.   Il-Kunsill ta' Stabbilizzazzjoni u Assoċjazzjoni għandu jieħu d-deċiżjonijiet tiegħu u jagħmel rakkomandazzjonijiet bi qbil komuni bejn il-Partijiet, mingħajr preġudizzju għall-Artikolu 2 u 5 tal-Ftehim. Il-Kunsill ta' Stabbilizzazzjoni u Assoċjazzjoni jista' jieħu deċiżjonijiet jew jagħmel rakkomandazzjonijiet bi proċedura bil-miktub jekk iż-żewġ Partijiet jaqblu dan.
         2.   Id-deċiżjonijiet u r-rakkomandazzjonijiet tal-Kunsill ta' Stabbilizzazzjoni u Assoċjazzjoni, skont l-Artikolu 128 tal-Ftehim, għandu jkollhom it-titlu ta' “Deċiżjoni” u “Rakkomandazzjoni” rispettivament, segwiti minn numru tas-serje, mid-data ta' meta ġew adottati u minn deskrizzjoni tas-suġġett tagħhom. Id-deċiżjonijiet u r-rakkomandazzjonijiet tal-Kunsill ta' Stabbilizzazzjoni u Assoċjazzjoni għandhom jiġu ffirmati mill-President u awtentikati miż-żewġ Segretarji. Id-deċiżjonijiet u r-rakkomandazzjonijiet għandhom jintbagħtu lil kull wieħed mid-destinatarji msemmija fl-Artikolu 5. Kull Parti tista' tiddeċiedi fuq il-pubblikazzjoni ta' deċiżjonijiet u rakkomandazzjonijiet tal-Kunsill ta' Stabbilizzazzjoni u Assoċjazzjoni fil-pubblikazzjoni uffiċjali rispettiva tagħha.
         Artikolu 10
         Lingwi
         Il-lingwi uffiċjali tal-Kunsill ta' Stabbilizzazzjoni u Assoċjazzjoni għandhom ikunu l-lingwi awtentiċi tal-Ftehim ta' Stabbilizzazzjoni u Assoċjazzjoni. Sakemm ma jiġix deċiż mod ieħor, il-Kunsill ta' Stabbilizzazzjoni u Assoċjazzjoni għandu jsejjes id-deliberazzjonijiet tiegħu fuq dokumentazzjoni mfassla f'dawn il-lingwi.
         Artikolu 11
         Spejjeż
         L-Unjoni Ewropea u l-Kosovo għandhom it-tnejn iħallsu l-ispejjeż li jġarrbu biex jipparteċipaw fil-laqgħat tal-Kunsill ta' Stabbilizzazzjoni u Assoċjazzjoni, kemm fir-rigward tal-persunal, tal-ispejjeż ta' vjaġġar u ta' sussistenza kif ukoll tal-ispejjeż ta' posta u telekomunikazzjoni. Spejjeż marbutin mal-interpretazzjoni fil-laqgħat, it-traduzzjoni u r-riproduzzjoni tad-dokumenti kif ukoll spejjeż oħra marbutin mal-organizzazzjoni tal-laqgħat għandhom jiġġarrbu mill-Parti li tkun qed tospita l-laqgħat.
         Artikolu 12
         Kumitat ta' Stabbilizzazzjoni u Assoċjazzjoni
         1.   B'dan huwa stabbilit Kumitat ta' Stabbilizzazzjoni u Assoċjazzjoni (“il-Kumitat”) sabiex jgħin lill-Kunsill ta' Stabbilizzazzjoni u Assoċjazzjoni fil-qadi ta' dmirijietu. Dan għandu jkun magħmul minn rappreżentati tal-Unjoni Ewropea, minn naħa, u tal-Kosovo min-naħa l-oħra, normalment fuq livell ta' impjegati anzjani taċ-ċivil.
         2.   Il-Kumitat għandu jħejji l-laqgħat u d-deliberazzjonijiet tal-Kunsill ta' Stabbilizzazzjoni u Assoċjazzjoni, jimplimenta d-deċiżjonijiet tal-Kunsill ta' Stabbilizzazzjoni u Assoċjazzjoni fejn meħtieġ u, inġenerali, jiżgura l-kontinwità tar-relazzjoni ta' assoċjazzjoni u t-tħaddim xieraq tal-Ftehim. Għandu jqis kull kwistjoni li tiġi riferuta lilu mill-Kunsill ta' Stabbilizzazzjoni u Assoċjazzjoni kif ukoll kull kwistjoni li tista' tqum kuljum matul l-implimentazzjoni tal-Ftehim ta' Stabbilizzazzjoni u Assoċjazzjoni. Għandu jressaq proposti jew kull abbozz ta' deċiżjonijiet/rakkomandazzjonijiet għall-adozzjoni quddiem il-Kunsill ta' Stabbilizzazzjoni u Assoċjazzjoni.
         3.   F'każijiet fejn il-Ftehim jirriferi għal obbligu ta' konsultazzjoni jew il-possibilità ta' konsultazzjoni, din il-konsultazzjoni tista' ssir fil-Kumitat. Il-konsultazzjoni tista' tissokta fil-Kunsill ta' Stabbilizzazzjoni u Assoċjazzjoni jekk iż-żewġ Partijiet jaqblu dan.
         4.   Ir-regoli ta' proċedura tal-Kumitat ta' Stabbilizzazzjoni u Assoċjazzjoni huma mehmuża ma' din id-Deċiżjoni.

            Magħmul fi

                  Għall-Kunsill ta' Stabbilizzazzjoni u Assoċjazzjoni

                  Il-President

            (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

            ANNESS
            għad-
            DEĊIŻJONI Nru 1/2016 TAL-KUNSILL TA' STABBILIZZAZZJONI U ASSOĊJAZZJONI BEJN L-UE U L-KOSOVO (*)

            ta' [data]
            Regoli ta' Proċedura tal-Kumitat ta' Stabbilizzazzjoni u Assoċjazzjoni
            Artikolu 1
            Presidenza
            Il-Partijiet għandu jkollhom il-presidenza tal-Kumitat ta' Stabbilizzazzjoni u Assoċjazzjoni (“il-Kumitat”) b'mod alternat għal perjodu ta' 12-il xahar. L-ewwel perjodu għandu jibda fid-data tal-ewwel laqgħa tal-Kunsill ta' Stabbilizzazzjoni u Assoċjazzjoni u jintemm fil-31 ta' Diċembru tal-istess sena.
            Artikolu 2
            Laqgħat
            Il-Kumitat għandu jiltaqa' skont kif jitolbu ċ-ċirkostanzi, bil-qbil taż-żewġ Partijiet. Kull laqgħa tal-Kumitat għandha ssir fi żmien u f'post miftiehma miż-żewġ Partijiet. Il-laqgħat tal-Kumitat għandhom jissejħu mill-President.
            Artikolu 3
            Delegazzjonijiet
            Qabel kull laqgħa, il-President għandu jiġi mgħarraf dwar l-għamla maħsuba tad-delegazzjoni għal kull Parti.
            Artikolu 4
            Segretarjat
            Uffiċjal tal-Kummissjoni Ewropea u uffiċjal tal-Kosovo għandhom flimkien ikunu Segretarji tal-Kumitat. Il-komunikazzjonijiet kollha previsti f'din id-Deċiżjoni lill-President tal-Kumitat u mingħandu għandhom jgħaddu għand is-Segretarji tal-Kumitat u s-Segretarji u l-President tal-Kunsill ta' Stabbilizzazzjoni u Assoċjazzjoni.
            Artikolu 5
            Pubbliku
            Sakemm ma jiġix deċiż mod ieħor, il-laqgħat tal-Kumitat ma għandhomx ikunu pubbliċi.
            Artikolu 6
            Aġendi għal-laqgħat
            1.   Il-President għandu jfassal aġenda proviżorja għal kull laqgħa. Din għandha tintbagħat mis-Segretarji tal-Kumitat lid-destinatarji msemmija fl-Artikolu 4 mhux aktar tard minn 30 jum qabel il-bidu tal-laqgħa. L-aġenda proviżorja għandha tinkludi l-punti li dwarhom il-President ikun irċieva talba biex dawn jiddaħħlu fl-aġenda mhux aktar tard minn 35 jum tax-xogħol qabel il-bidu tal-laqgħa, għalkemm ma għandhom jitniżżlu punti fuq l-aġenda proviżorja sakemm ma tkunx intbagħtet id-dokumentazzjoni ta' appoġġ lis-Segretarji mhux aktar tard mid-data li fiha tintbagħat l-aġenda. Il-Kumitat jista' jitlob esperti jattendu l-laqgħat tiegħu sabiex jipprovdu informazzjoni fuq suġġetti partikolari. L-aġenda għandha tiġi adottata mill-Kumitat fil-bidu ta' kull laqgħa. Punt ieħor minbarra dawk li jidhru fl-aġenda proviżorja jista' jitqiegħed fuq l-aġenda jekk iż-żewġ Partijiet jaqblu dan.
            2.   Il-President, bi qbil maż-żewġ Partijiet, jista' jqassar il-limiti ta' żmien speċifikati fil-paragrafu 1 sabiex jitqiesu l-ħtiġijiet ta' każ partikolari.
            Artikolu 7
            Minuti
            Għal kull laqgħa għandhom jittieħdu l-minuti, u għandhom jiġu bbażati fuq taqsira mill-President tal-konklużjonijiet li jkun wasal għalihom il-Kumitat. Meta jiġu approvati mill-Kumitat, il-minuti għandhom jiġu ffirmati mill-President u mis-Segretarji u jiġu arkivjati minn kull wieħed miż-żewġ Partijiet. Kopja tal-minuti għandha tingħata lil kull wieħed mid-destinatarji msemmijin fl-Artikolu 4.
            Artikolu 8
            Deċiżjonijiet u rakkomandazzjonijiet
            Fil-każijiet speċifiċi fejn il-Kumitat jingħata s-setgħa mill-Kunsill ta' Stabbilizzazzjoni u Assoċjazzjoni skont l-Artikolu 128 tal-Ftehim li jieħu deċiżjonijiet jew jagħmel rakkomandazzjonijiet, dawk l-atti jsiru skont l-Artikolu 9 tar-Regoli ta' Proċedura tal-Kunsill ta' Stabbilizzazzjoni u Assoċjazzjoni.
            Artikolu 9
            Spejjeż
            L-Unjoni Ewropea u l-Kosovo għandhom it-tnejn iħallsu l-ispejjeż li jġarrbu għall-parteċipazzjoni tagħhom fil-laqgħat tal-Kumitat, kemm f'dak li għandu x'jaqsam man-nefqa tal-persunal, il-vjaġġi u s-sussistenza u n-nefqa għall-posta u t-telekomunikazzjoni. Spejjeż marbutin mal-interpretazzjoni fil-laqgħat, it-traduzzjoni u r-riproduzzjoni tad-dokumenti kif ukoll spejjeż oħra marbutin mal-organizzazzjoni tal-laqgħat għandhom jiġġarrbu mill-Parti li tkun qed tospita l-laqgħat.
            Artikolu 10
            Sottokumitati u gruppi speċjali
            Il-Kumitat jista' joħloq sottokumitati u gruppi speċjali biex jaħdmu taħt l-awtorità tiegħu. Huma għandhom jirrappurtaw lill-Kumitat wara kull laqgħa li jagħmlu. Il-Kumitat jista' jiddeċiedi li jneħħi kull sottokumitat jew grupp eżistenti, jistipula jew ibiddel it-termini ta' referenza tagħhom jew iwaqqaf aktar sottokumitati jew gruppi oħra biex jgħinuh fil-qadi ta' dmirijietu. Dawn is-sottokumitati u gruppi ma għandu jkollhom l-ebda setgħa ta' teħid ta' deċiżjonijiet.

               (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

         ANNESS

            ABBOZZ
            DEĊIŻJONI Nru 1/2016 TAL-KUMITAT TA' STABBILIZZAZZJONI U ASSOĊJAZZJONI UE — KOSOVO (*)

            ta' [jum xahar] 2016
            li toħloq sottokumitati u gruppi speċjali
            IL-KUMITAT TA' STABBILIZZAZZJONI U ASSOĊJAZZJONI,
            Wara li kkunsidra l-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (*), min-naħa l-oħra, u b'mod partikolari l-Artikolu 130 tiegħu,
            Wara li kkunsidra r-regoli ta' proċedura tiegħu, u b'mod partikolari l-Artikolu 10 tiegħu,
            ADOTTA DIN ID-DEĊIŻJONI:
            Artikolu Uniku
            Is-sottokumitati u l-gruppi speċjali mniżżla fl-Anness I huma hawnhekk maħluqa. It-termini ta' referenza tagħhom huma stipulati fl-Anness II.

               Magħmul fi …, fi [jum xahar] 2016.

                     Għall-Kumitat ta' Stabbilizzazzjoni u Assoċjazzjoni

                     Il-President

               (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

               ANNESS I

                  Struttura tas-Sottokumitati Multidixxiplinari

                           Titolu

                           Kwistjonijiet

                           Artikolu tal-Ftehim

                                       1.

                                       Kummerċ, Industrija, Dwana u Tassazzjoni

                           Moviment Liberu tal-Merkanzija

                           Art. 20

                           Prodotti Industrijali

                           Art. 21-25

                           Kwistjonijiet kummerċjali

                           Art. 36-49

                           Standardizzazzjoni, metroloġija, akkreditazzjoni, ċertifikazzjoni, analiżi tal-konformità u sorveljanza tas-suq

                           Art. 80

                           Kooperazzjoni industrijali

                           Art. 99

                           SMEs

                           Art. 100

                           Turiżmu

                           Art. 101

                           Dwana

                           Art. 104

                           Tassazzjoni

                           Art. 105

                           Regoli ta' oriġini

                           Protokoll III

                           Assistenza amministrattiva reċiproka fi kwistjonijiet doganali

                           Protokoll IV

                                       2.

                                       Agrikoltura u Sajd

                           Prodotti agrikoli

                           Art. 26, 28, 29, 33, 34 u 37

                           Prodotti tas-sajd

                           Art. 31 u 32, Annessi IV u V

                           Prodotti agrikoli pproċessati

                           Art. 27 u Protokoll I

                           Inbid

                           Art. 30 u Protokoll II

                           Il-protezzjoni tal-indikazzjonijiet ġeografiċi għal prodotti agrikoli u prodotti tas-sajd, u għall-prodotti tal-ikel li mhumiex inbid u spirti

                           Art. 35

                           Is-settur agrikolu u agroindustrijali, kwistjonijiet veterinarji u fitosanitarji

                           Art. 102

                           Kooperazzjoni fis-sajd

                           Art. 103

                                       3.

                                       Suq Intern u Kompetizzjoni

                           Dritt ta' stabbiliment

                           Art. 50-54

                           Għoti ta' servizzi

                           Art. 55-60

                           Mistoqsijiet oħrajn relatati mat-Titolu V tal-Ftehim

                           Art. 61-73

                           Approssimazzjoni tal-leġislazzjoni u l-infurzar tal-liġi

                           Art. 74

                           Kompetizzjoni

                           Art. 75-76

                           Il-proprjetà intellettwali, industrijali u kummerċjali

                           Art. 77-78

                           Akkwist pubbliku

                           Art. 79

                           Servizzi bankarji, tal-assigurazzjoni u servizzi finanzjarji oħra

                           Art. 96

                           Protezzjoni tal-konsumatur

                           Art. 81

                                       4.

                                       Kwistjonijiet u statistika ekonomiċi u finanzjarji

                           Pagamenti kurrenti u l-moviment ta' kapital

                           Art. 64-66

                           Politika ekonomika

                           Art. 94

                           Kooperazzjoni statistika

                           Art. 95

                           Promozzjoni u protezzjoni tal-investiment

                           Art. 98

                           Kooperazzjoni finanzjarja

                           Art. 121-125

                                       5.

                                       Ġustizzja, libertà u sigurtà

                           Tisħiħ tal-istituzzjonijiet u l-istat tad-dritt

                           Art. 83

                           Id-drittijiet fundamentali, inkluża l-ġlieda kontra d-diskriminazzjoni u l-protezzjoni tad-data

                           Art. 3, 4 u 84

                           Il-kooperazzjoni ġudizzjarja fi kwistjonijiet ċivili u kriminali

                           Art. 83

                           Il-viża, il-kontroll tal-fruntieri/konfini, l-asil u l-migrazzjoni

                           Art. 85-86

                           Prevenzjoni u kontroll tal-immigrazzjoni illegali; riammissjoni

                           Art. 87-88

                           Ħasil tal-flus

                           Art. 89

                           Drogi

                           Art. 90

                           Ġlieda kontra t-terroriżmu

                           Art. 92

                           Il-prevenzjoni tal-kriminalità organizzata u attivitajiet illegali oħrajn

                           Art. 91

                                       6.

                                       Innovazzjoni, soċjetà tal-informazzjoni u politika soċjali

                           Kundizzjonijiet tax-xogħol u opportunitajiet indaqs

                           Art. 82

                           Kooperazzjoni soċjali

                           Art. 106

                           L-edukazzjoni u t-taħriġ

                           Art. 107

                           Kooperazzjoni kulturali

                           Art. 108

                           Kooperazzjoni fil-qasam awdjoviżiv

                           Art. 109

                           Is-soċjetà tal-informazzjoni

                           Art. 110

                           In-netwerks u s-servizzi tal-komunikazzjoni elettronika

                           Art. 111

                           L-informazzjoni u l-komunikazzjoni

                           Art. 112

                           Riċerka u żvilupp teknoloġiku

                           Art. 118

                                       7.

                                       Trasport, enerġija, ambjent, u żvilupp reġjonali

                           Trasport

                           Art. 113

                           Enerġija

                           Art. 114

                           Ambjent

                           Art. 115

                           Tibdil fil-klima

                           Art. 116

                           Protezzjoni ċivili

                           Art. 117

                           Żvilupp reġjonali u lokali

                           Art. 119

                  L-Istruttura tal-Gruppi Speċjali

                           Titolu

                           Kwistjonijiet

                           Artikolu tal-Ftehim

                           Grupp Speċjali għar-riforma tal-amministrazzjoni pubblika

                           Riforma tal-amministrazzjoni pubblika

                           Art. 120

                           Grupp Speċjali dwar in-normalizzazzjoni (1)

                           Titjib viżibbli u sostenibbli tar-relazzjonijiet tal-Kosovo mas-Serbja, u kooperazzjoni effettiva mal-missjoni tal-PSDK tal-UE filwaqt li tkun fis-seħħ

                           Art. 5

                  (1)  Dan il-grupp speċjali ma jiħux post id-djalogu bejn Pristina u Belgrad imwettaq taħt il-patroċinju tar-Rappreżentant Għoli.

               ANNESS II

                  Termini ta' Referenza tas-Sottokumitati u l-Gruppi Speċjali UE — Kosovo
                   (*)

                  Għamla u President

               Is-sottokumitati u l-gruppi speċjali dwar ir-riforma tal-amministrazzjoni pubblika (RAP) u dwar in-normalizzazzjoni għandhom ikunu magħmula minn rappreżentanti tal-Kummissjoni Ewropea, is-Servizz Ewropew għall-Azzjoni Esterna fil-każ tal-grupp speċjali dwar in-normalizzazzjoni, u r-rappreżentanti tal-Kosovo. Dawn għandhom jitmexxew miż-żewġ partijiet b'mod alternat. L-Istati Membri ser jiġu infurmati u mistiedna għal-laqgħat tas-sottokumitati u tal-gruppi speċjali dwar ir-RAP u n-normalizzazzjoni.

                  Segretarjat

               Uffiċjal tal-Kummissjoni Ewropea, jew tas-Servizz Ewropew għall-Azzjoni Esterna fil-każ tal-grupp speċjali dwar in-normalizzazzjoni, u uffiċjal tal-Kosovo għandhom flimkien ikunu segretarji ta' kull wieħed mis-sottokumitati u l-gruppi speċjali.
               Il-komunikazzjonijiet kollha dwar is-sottokumitati u l-gruppi speċjali għandhom jintbagħtu lis-segretarji tas-sottokumitat rilevanti u tal-grupp speċjali.

                  Laqgħat

               Is-sottokumitati u l-gruppi speċjali għandhom jiltaqgħu kull meta ċ-ċirkustanzi jitolbu dan, bil-qbil taż-żewġ partijiet. Kull laqgħa ta' sottokumitat jew grupp speċjali għandha tinżamm f'ħin u post li jaqblu dwarhom iż-żewġ Partijiet.
               Jekk iż-żewġ Partijiet jaqblu, is-sottokumitati u l-gruppi speċjali jistgħu jistiednu esperti għal-laqgħat tagħhom biex jipprovdu l-informazzjoni speċifika mitluba.

                  Aġenda u dokumenti ta' appoġġ

               Il-President u s-Segretarji għandhom ifasslu aġenda proviżorja għal kull laqgħa mhux aktar tard minn 30 jum tax-xogħol qabel il-bidu tal-laqgħa.
               L-aġenda proviżorja għandha tinkludi punti li dwarhom is-segretarji jkunu rċevew talba biex jiġu inklużi fl-aġenda mhux aktar tard minn 35 jum qabel il-bidu tal-laqgħa.
               Wara l-qbil tal-aġenda proviżorja għal kull laqgħa u mhux aktar tard minn għaxart ijiem tax-xogħol qabel il-bidu tal-laqgħa s-segretarju f'isem il-Kosovo għandu jibgħat lis-segretarju, f'isem il-Kummissjoni Ewropea, jew is-Servizz Ewropew ta' Azzjoni Esterna fil-każ tal-grupp speċjali dwar in-normalizzazzjoni, id-dokumentazzjoni meħtieġa bil-miktub wara l-punti miftiehma fl-aġenda proviżorja.
               Jekk id-data ta' għeluq imsemmija fit-tielet paragrafu ma tiġix irrispettata, il-laqgħa titħassar awtomatikament mingħajr avviż ieħor.

                  Suġġetti

               Is-sottokumitati għandhom jiddiskutu kwistjonijiet marbuta mal-oqsma tal-Ftehim kif imniżżla fl-istruttura tas-sottokumitat multidixxiplinari. Il-progress fl-approssimazzjoni, l-implimentazzjoni u l-infurzar tal-leġislazzjoni għandhom jiġi evalwat fis-suġġetti kollha. Is-sottokumitati għandhom jeżaminaw kull problema li tista' tinqala' fl-oqsma rilevanti tagħhom u għandhom jissuġġerixxu passi possibbli li għandhom jittieħdu.
               Is-sottokumitati għandhom iservu wkoll ta' fora fejn jiġi ċċarat aktar l-acquis u jeżaminaw il-progress li sar mill-Kosovo biex jikkonforma mal-acquis skont l-impenji li ttieħdu skont il-Ftehim.
               Il-grupp speċjali għar-RAP jiddiskuti kwistjonijiet marbuta mar-riforma tal-amministrazzjoni pubblika u jissuġġerixxi passi possibbli li għandhom jittieħdu. Il-grupp speċjali dwar in-normalizzazzjoni għandu jiddiskuti kwistjonijiet marbutin mat-titjib viżibbli u sostenibbli tar-relazzjonijiet tal-Kosovo mas-Serbja, u kooperazzjoni effettiva mal-missjoni tal-Politika Ewropea ta' Sigurtà u Difiża waqt li tkun fis-seħħ, u jissuġġerixxi passi possibbli li għandhom jittieħdu.

                  Minuti

               Wara kull laqgħa għandhom jittieħdu l-minuti u jintlaħaq qbil dwarhom. Kopja tal-minuti għandha tingħata mis-segretarju tas-sottokumitat jew tal-grupp speċjali lis-Segretarju tal-Kumitat ta' Stabbilizzazzjoni u Assoċjazzjoni.

                  Pubbliku

               Sakemm ma jiġix deċiż mod ieħor, il-laqgħat tas-sottokumitati u tal-grupp speċjali ma għandhom ikunu pubbliċi.

                  (*)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.


title: 2012/593/UE: Deċiżjoni tal-Parlament Ewropew tal- 10 ta’ Mejju 2012 dwar l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/266

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2010
   (2012/593/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2010, flimkien mat-tweġibiet tal-Fondazzjoni (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol (3), u b’mod partikolari l-Artikolu 16 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0116/2012),

               1.

               Japprova l-għeluq tal-kontijiet tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol għas-sena finanzjarja 2010;

               2.

               Jagħti istruzzjonijiet lill-President tiegħu biex jgħaddi din id-Deċiżjoni lid-Direttur tal-Fondazzjoni Ewropea għat-Titjib tal-Kondizzjonijiet tal-Għajxien u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 150.

      (2)  ĠU L 248, 16.9.2002, p. 1.

      (3)  ĠU L 139, 30.5.1975, p. 1.

      (4)  ĠU L 357, 31.12.2002, p. 72.


title: Deċiżjoni tal-Kunsill 2008/814/PESK tat- 13 ta’ Ottubru 2008 dwar il-konklużjoni ta’ Ftehim bejn l-Unjoni Ewropea u l-Istati Uniti tal-Amerika dwar il-parteċipazzjoni tal-Istati Uniti tal-Amerika fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO

text:
               25.10.2008

               MT

               Il-Ġurnal Uffiċjali ta’ l-Unjoni Ewropea

               L 282/32

         DEĊIŻJONI TAL-KUNSILL 2008/814/PESK
   tat-13 ta’ Ottubru 2008
   dwar il-konklużjoni ta’ Ftehim bejn l-Unjoni Ewropea u l-Istati Uniti tal-Amerika dwar il-parteċipazzjoni tal-Istati Uniti tal-Amerika fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Fl-4 ta’ Frar 2008, il-Kunsill adotta l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (1).

               (2)

               Dik l-Azzjoni Konġunta tipprevedi li arranġamenti dettaljati dwar il-parteċipazzjoni ta’ Stati terzi għandhom jiġu stabbiliti fi ftehim li għandu jiġi konkluż f’konformità mal-Artikolu 24 tat-Trattat.

               (3)

               Fit-13 ta’ Diċembru 2004, il-Kunsill awtorizza lill-Presidenza, assistita fejn meħtieġ mis-Segretarju-Ġenerali/Rappreżentant Għoli, f’każ ta’ operazzjonijiet futuri tal-UE ta’ maniġġar ċivili ta’ kriżijiet sabiex tiftaħ negozjati ma’ Stati terzi bil-ħsieb li tikkonkludi ftehim abbażi tal-mudell tal-ftehim bejn l-Unjoni Ewropea u Stat terz dwar il-parteċipazzjoni ta’ Stat terz f’operazzjoni tal-Unjoni Ewropea ta’ maniġġar ċivili ta’ kriżijiet. Abbażi ta’ dak, il-Presidenza nnegozjat Ftehim mal-Istati Uniti tal-Amerika dwar il-parteċipazzjoni tal-Istati Uniti tal-Amerika fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO.

               (4)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u l-Istati Uniti tal-Amerika dwar il-parteċipazzjoni tal-Istati Uniti tal-Amerika fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO, hu b’dan approvat f’isem l-Unjoni Ewropea.
   It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna jew persuni mogħtija s-setgħa li jiffirmaw il-Ftehim sabiex tintrabat l-Unjoni Ewropea.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali ta’ l-Unjoni Ewropea.

      Magħmula fil-Lussemburgu, 13 ta’ Ottubru 2008.

            Għall-Kunsill

            Il-President

         B. KOUCHNER

      (1)  ĠU L 42, 16.2.2008, p. 92.
    ---documentbreak---

               25.10.2008

               MT

               Il-Ġurnal Uffiċjali ta’ l-Unjoni Ewropea

               L 282/33

         FTEHIM
   BEJN
   l-Unjoni Ewropea u l-Istati Uniti tal-Amerika dwar il-parteċipazzjoni tal-Istati Uniti tal-Amerika fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO
   L-UNJONI EWROPEA (UE jew UNJONI EWROPEA),
   min-naħa, u
   L-ISTATI UNITI TAL-AMERIKA (STATI UNITI),
   min-naħa l-oħra,
   minn hawn ‘il quddiem imsejħin “il-Partijiet”,
   WARA LI KKUNSIDRAW:
   ir-rieda komuni tal-Unjoni Ewropea u tal-Istati Uniti li jikkollaboraw mill-qrib biex isostnu l-iżvilupp tal-livelli demokratiċi tal-Kosovo, b’mod partikolari dawk li jirrelataw mal-Istat tad-Dritt,
   l-addozzjoni mill-Kunsill tal-Unjoni Ewropea tal-Azzjoni Konġunta 2008/124/PESK tal-4 ta’ Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (minn hawn ‘il quddiem imsejħa “EULEX KOSOVO”),
   l-istedina lill-Istati Uniti tal-Amerika tat-18 ta’ Frar 2008 biex tipparteċipa fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO,
   it-twettiq b’suċċess tal-proċess ta’ Ġenerazzjoni ta’ Forza u r-rakkomandazzjoni mill-Kmandant tal-Operazzjoni Ċivili tal-UE u l-Kumitat għal Aspetti Ċivili ta’ Maniġġar ta’ Kriżijiet biex jaqblu dwar il-parteċipazzjoni tal-Istati Uniti fl-operazzjoni mmexxija mill-UE,
   id-Deċiżjoni tal-Kumitat Politiku u ta’ Sigurtà EULEX/2/2008 tat-22 ta’ April 2008, li aċċetta l-kontribut tal-Istati Uniti għall-EULEX KOSOVO.
   FTIEHMU KIF ĠEJ:
   Artikolu 1
   Parteċipazzjoni fl-operazzjoni
   1.   L-Istati Uniti għandhom jassoċjaw ruħhom mal-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO u ma’ kwalunkwe Azzjoni Konġunta jew Deċiżjoni li permezz tagħha l-Kunsill tal-Unjoni Ewropea jiddeċiedi li jestendi l-EULEX KOSOVO, skond id-dispożizzjonijiet ta’ dan il-Ftehim u kwalunkwe arranġament implimentattiv.
   2.   Il-kontribut tal-Istati Uniti lill-EULEX KOSOVO hu mingħajr preġudizzju għall-awtonomija tat-teħid ta’ deċiżjonijiet tal-Unjoni Ewropea. Il-Kumitat tal-Kontributuri, magħmul mill-Istati Membri tal-UE, l-Istati Uniti u Stati oħra li mhumiex membri tal-UE li qed jipparteċipaw f’EULEX KOSOVO, ser ikollhom rwol ewlieni fl-immaniġġar tal-missjoni fil-ħidma ta’ kuljum; il-fehmiet tal-Kumitat ser jiġu kkunsidrati mill-Kumitat Politiku u ta’ Sigurtà li jeżerċita kontroll politiku u direzzjoni strateġika fuq EULEX KOSOVO.
   3.   L-Istati Uniti għandhom jiżguraw li l-persuni disponibbli bħala parti mill-kontribut tagħhom għall-EULEX KOSOVO (minn hawn ‘il quddiem “il-personal issekondat”) iwettqu l-missjoni tagħhom b’konformità ma’:

               —

               l-Azzjoni Konġunta 2008/124/PESK u l-emendi sussegwenti possibbli;

               —

               il-Pjan tal-Operazzjoni EULEX KOSOVO;

               —

               miżuri possibbli ta’ implimentazzjoni; u

               —

               dan il-Ftehim.

         4.   L-Istati Uniti għandhom jiżguraw li l-personal issekondat jaqdi dmiru u jġib ruħu b’mod li jsostni l-għanijiet u l-interessi tal-EULEX KOSOVO.
   5.   L-Istati Uniti għandhom jinformaw fi żmien debitu lill-Kmandant tal-Operazzjonijiet Ċivili u lill-Kap tal-Missjoni tal-EULEX KOSOVO (minn hawn ’il quddiem imsejjaħ “il-Kap tal-Missjoni”) bi kwalunkwe bidla fil-kontribut tagħhom lill-EULEX KOSOVO. Il-parteċipazzjoni tal-Istati Uniti fl-EULEX KOSOVO b’dan il-Ftehim ser tkun soġġetta għad-disponibbiltà ta’ fondi allokati.
   6.   Awtorità medika kompetenti tal-Istati Uniti għandha tiċċertifika lill-personal issekondat bħala f’saħħtu biex jaqdi dmiru, wara li jsirlu eżami mediku u jingħata t-tilqim meħtieġ. Il-personal issekondat lill-EULEX KOSOVO għandu jipproduċi kopja ta’ din iċ-ċertifikazzjoni.
   Artikolu 2
   Status tal-personal
   1.   L-istatus tal-personal issekondat li jservi fil-Kosovo għandu jkun irregolat mill-Artikolu 10(1) tal-Azzjoni Konġunta 2008/124/PESK; tali personal għandu jkollu l-privileġġi u l-immunitajiet mogħtija abbażi tad-dokumenti rilevanti tan-NU inkluża l-UNSCR 1244, ta’ dispożizzjonijiet rilevanti tal-liġi applikabbli fil-Kosovo, u dokumenti u korrispondenza pertinenti oħrajn.
   2.   L-istatus tal-personal issekondat li jservi fil-kwartieri ġenerali jew elementi tal-kmand li jinsabu ‘l barra mill-Kosovo għandhom ikunu rregolati b’arranġamenti bejn il-kwartieri ġenerali u l-elementi tal-kmand ikkonċernati u l-Istati Uniti.
   3.   L-Istati Uniti għandhom jeżerċitaw ġurisdizzjoni legali esklussiva fuq il-personal issekondat, skond kemm jippermettu l-liġijiet u r-regolamenti tagħhom stess u mingħajr preġudizzju għad-dispożizzjonijiet dwar l-istatus tal-personal imsemmijin fil-paragrafu 1.
   4.   L-Istati Uniti għandhom ikunu responsabbli biex iwieġbu kwalunkwe talba marbuta mal-parteċipazzjoni tagħhom fl-EULEX KOSOVO, minn jew li tikkonċerna kwalunkwe membru tal-personal issekondat tagħhom. L-Istati Uniti għandhom ikunu responsabbli, fid-diskrezzjoni tagħhom, li jressqu kwalunkwe azzjoni, b’mod partikolari legali jew dixxiplinarja, kontra kwalunkwe membru tal-personal issekondat tagħhom, skond il-liġijiet u r-regolamenti tagħhom.
   5.   L-Istati Uniti jimpenjaw ruħhom li jagħmlu dikjarazzjoni fir-rigward tar-rinunzja ta’ pretensjonijiet kontra kwalunkwe Stat parteċipanti fl-EULEX KOSOVO, u li jagħmlu dan meta jkunu qed jiffirmaw dan il-Ftehim.
   6.   L-Istati Membri tal-Unjoni Ewropea jintrabtu li jagħmlu dikjarazzjoni fir-rigward tar-rinunzja ta’ pretensjonijiet, għall-parteċipazzjoni tal-Istati Uniti fl-EULEX KOSOVO, u li jagħmlu dan meta jiffirmaw dan il-Ftehim.
   Artikolu 3
   Informazzjoni klassifikata
   Il-Ftehim bejn l-Unjoni Ewropea u l-gvern tal-Istati Uniti tal-Amerika dwar is-sigurtà ta’ informazzjoni klassifikata, magħmul f’Washington fit-30 ta’ April 2007, għandu japplika fil-kuntest tal-EULEX KOSOVO.
   Artikolu 4
   Linja ta’ kmand
   1.   Il-Kap tal-Operazzjonijiet Ċivili għandu jeżerċita kmand u kontroll fuq l-EULEX KOSOVO fuq il-livell strateġiku. Il-Kap tal-Missjoni għandu jassumi r-responsabbiltà għal u jeżerċita kmand u kontroll fuq l-EULEX KOSOVO fuq il-post tal-operazzjoni.
   2.   Il-Kap tal-Missjoni għandu jeżerċita kmand u kontroll fuq il-personal issekondat, il-gruppi u l-unitajiet mill-Istati kontribwenti kif inkarigat mill-Kmandant tal-Operazzjonijiet Ċivili u għandu jeżerċita responsabbiltà amministrattiva u loġistika inkluż fuq l-assi, ir-riżorsi u l-informazzjoni għad-dispożizzjoni tal-EULEX KOSOVO.
   3.   L-Istati Uniti għandhom ikollhom l-istess drittijiet u obbligi f’termini ta’ maniġġar ta’ kuljum tal-operazzjoni bħall-Istati Membri tal-Unjoni Ewropea li qed jieħdu sehem fl-operazzjoni, skond l-istrumenti legali msemmijin fl-Artikolu 1(1).
   4.   Il-Kap tal-Missjoni għandu jkun responsabbli għall-kontroll dixxiplinarju fuq il-personal tal-EULEX KOSOVO. Kwalunkwe azzjoni dixxiplinarja għandha taqa’ taħt ir-responsabbiltà tal-Istati Uniti.
   5.   Għandu jinħatar Mexxej tal-Kontinġent Nazzjonali (MKN) mill-Istati Uniti biex jirrappreżenta l-kontinġent nazzjonali tagħhom fl-EULEX KOSOVO. Il-MKN għandu jirrapporta lill-Kap tal-Missjoni dwar kwistjonijiet nazzjonali u għandu jkun responsabbli għad-dixxiplina ta’ kuljum tal-kontinġent.
   6.   Id-deċiżjoni biex tintemm l-operazzjoni għandha tittieħed mill-Unjoni Ewropea, wara konsultazzjoni mal-Istati Uniti, bil-kondizzjoni li l-Istati Uniti jkunu għadhom qed jikkontribwixxu għall-EULEX KOSOVO fid-data ta’ dik id-deċiżjoni.
   Artikolu 5
   Aspetti finanzjarji
   L-Istati Uniti għandhom jassumu l-ispejjeż kollha assoċjati mal-parteċipazzjoni tagħhom fl-operazzjoni kif stabbilit fl-Artikolu 9(4) tal-Azzjoni Konġunta 2008/124/PESK, sakemm mhux koperti minn finanzjament komuni, kif stabbilit fil-baġit operattiv tal-missjoni.
   Artikolu 6
   Arranġamenti sabiex jiġi implimentat il-Ftehim
   Kwalunkwe arranġament tekniku u amministrattiv meħtieġ waqt l-implimentazzjoni ta’ dan il-Ftehim għandu jiġi konkluż bejn is-Segretarju Ġenerali tal-Kunsill tal-Unjoni Ewropea/Rappreżentant Għoli għall-Politika Estera u ta’ Sigurtà Komuni, u l-awtoritajiet kompetenti tal-Istati Uniti.
   Artikolu 7
   Riżoluzzjoni ta’ tilwim
   Tilwim marbut mal-interpretazzjoni jew l-applikazzjoni ta’ dan il-Ftehim għandu jiġi riżolt b’mezzi diplomatiċi bejn il-Partijiet.
   Artikolu 8
   Dħul fis-seħħ u terminazzjoni
   1.   Dan il-Ftehim għandu jidħol fis-seħħ fid-data tal-firma u għandu jibqa’ fis-seħħ sakemm jiġi tterminat.
   2.   Kull Parti tista’ tittermina dan il-Ftehim billi tavża xahrejn bil-quddiem lill-parti l-oħra bil-miktub.

      Magħmul fi Brussell, f’żewġ kopji, fil-lingwa Ingliża, illum it-22 jum ta’ Ottubru 2008.

            Għall-Unjoni Ewropea

            Għall-Istati Uniti tal-Amerika

   ANNESS
   DIKJARAZZJONIJIET
   Imsemmija fl-Artikolu 2(5) u (6)
   Dikjarazzjoni mill-Istati Membri tal-UE
   “L-Istati Membri tal-UE fl-applikazzjoni tal-Azzjoni Konġunta tal-UE 2008/124/PESK tal-4 ta’ Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO għandhom jagħmlu ħilithom sabiex, safejn is-sistemi legali interni tagħhom jippermettu dan, jirrinunzjaw kemm jista’ jkun għal pretensjonijiet kontra l-Istati Uniti għal korriment jew mewt tal-persunal tagħhom, jew dannu lil, jew telf ta’, kwalunkwe assi ta’ proprjetà tagħhom u li jkunu qed jintużaw mill-EULEX KOSOVO jekk tali korriment, mewt, dannu jew telf:

               —

               kien ikkawżat minn persunal mill-Istati Uniti fit-twettiq tad-doveri tiegħu marbutin mal-EULEX KOSOVO, ħlief f’każ ta’ negliġenza serja jew imġiba ħażina volontarja,

               —

               jew irriżulta mill-użu ta’ kwalunkwe assi proprjetà tal-Istati Uniti, dment li l-assi ntużaw b’konnessjoni mal-operazzjoni u ħlief f’każ ta’ negliġenza serja jew imġiba ħażina volontarja tal-persunal tal-EULEX KOSOVO mill-Istati Uniti li jkun qed juża dawk l-assi.”

         Dikjarazzjoni mill-Istati Uniti
   “Bħala parteċipant fil-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO, stabbilita bl-Azzjoni Konġunta tal-UE 2008/124/PESK tal-4 ta’ Frar 2008, l-Istati Uniti ser tagħmel ħilitha sabiex, safejn is-sistema legali interna tagħha tippermetti dan, tirrinunzja kemm jista’ jkun għal pretensjonijiet kontra kwalunkwe Stat ieħor li jipparteċipa fl-EULEX KOSOVO għal korriment jew mewt tal-persunal tagħha, jew dannu lil jew telf ta’ kwalunkwe assi ta’ proprjetà tagħha u li jkunu qed jintużaw mill-EULEX KOSOVO jekk tali korriment, mewt, dannu jew telf:

               —

               kien ikkawżat mill-persunal fit-twettiq tad-doveri tiegħu marbutin mal-EULEX KOSOVO, ħlief f’każ ta’ negliġenza serja jew imġiba ħażina volontarja,

               —

               jew irriżulta mill-użu ta’ kwalunkwe assi proprjetà tal-Istati parteċipanti fl-EULEX KOSOVO, dment li l-assi jkunu ntużaw b’konnessjoni mal-operazzjoni u ħlief f’każ ta’ negliġenza serja jew imġiba ħażina volontarja tal-persunal tal-EULEX KOSOVO li jkun qed juża dawk l-assi.”


title: Id-Deċiżjoni tal-Kunsill ta' l-14 ta' Mejju 2001 dwar l-adeżjoni tal-Komunità Ewropea mar-Regolament Nru 13-H tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni ta' komponent ta' karrozzi tal-passiġġieri fir-rigward ta' l-ibbrejkjar tagħhom

text:
Avviż Legali Importanti

|

32001D0395

Official Journal L 139 , 23/05/2001 P. 0014 - 0015

		Id-Deċiżjoni tal-Kunsillta' l-14 ta' Mejju 2001dwar l-adeżjoni tal-Komunità Ewropea mar-Regolament Nru 13-H tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni ta' komponent ta' karrozzi tal-passiġġieri fir-rigward ta' l-ibbrejkjar tagħhom(2001/395/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kunsidra d-Deċiżjoni tal-Kunsill 97/836/KE tas-27 ta' Novembru 1997 bl-iskop ta' l-adeżjoni tal-Komunità Ewropea mal-Ftehim tal-Kummissjoni Ekonomika għall-Ewropa tan-Nazzjonijiet Uniti li jikkonċerna l-adozzjoni ta' preskrizzjonijiet tekniċi uniformi għal vetturi bir-roti, tagħmir u partijiet li jistgħu jiġu armati ma' u/jew jintużaw fuq vetturi bir-roti u l-kondizzjonijiet għar-rikonoxximent reċiproku ta' approvazzjonijiet mogħtija abbażi ta' dawn il-preskrizzjonijiet ("Ftehim ta' l-1958 Rivedut" ) [1], u b'mod partikolari l-Artikoli 3(3) u 4(2), it-tieni inċiż tagħha,Wara li kkunsidra d-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [2],Wara li kkunsidra l-proposta mill-Kummissjoni [3],Wara li kkunsidra l-kunsens tal-Parlament Ewropew [4],Billi:(1) Il-ħtiġiet standardizzati tar-Regolament Nru 13-H tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni ta' komponent ta' karrozzi tal-passiġġieri fir-rigward ta' l-ibbrejkjar tagħhom huma maħsuba sabiex ineħħu l-ostakoli tekniċi għall-kummerċ f'vetturi bil-mutur bejn il-Partijiet Kontraenti fir-rigward ta' l-ibbrejkjar u sabiex jiġi assigurat livell għoli ta' sigurtà u protezzjoni ambjentali.(2) Ir-Regolament Nru 13-H ġie notifikat lill-Partijiet Kontraenti u daħal fis-seħħ fir-rigward tal-Partijiet Kontraenti kollha li ma tawx notifika tan-nuqqas ta' qbil tagħhom sad-data jew sad-dati speċifikati fir-Regolament anness mal-Ftehim Rivedut ta' l-1958.(3) Sabiex jiġi faċilitat l-aċċess għas-swieq ta' pajjiżi barra l-Komunità, jidher xieraq li tiġi stabbilita ekwivalenza tal-ħtiġiet tar-Regolament Nru 13-H ma' dawk tad-Direttiva tal-Kunsill 71/320/KEE tas-26 ta' Lulju 1971 dwar l-approssimazzjoni tal-liġijiet ta' l-Istati Membri li għandhom x'jaqsmu mal-mezzi ta' l-ibbrejkjar ta' ċerti kategoriji ta' vetturi bil-mutur u l-karrijiet tagħhom [5].(4) Dan ir-Regolament għandu jiġi inkorporat fis-sistema ta' approvazzjoni għal vetturi bil-mutur u għandu għalhekk jiżdied mal-leġislazzjoni fis-seħħ fil-Komunità,IDDEĊIEDA KIF ĠEJ:Artikolu 1Il-Komunità Ewropea għandha taderixxi mar-Regolament Nru 13-H tal-Kummissjoni Ekonomika għall-Ewropa tan-Nazzjonijiet Uniti dwar l-approvazzjoni ta' komponent ta' karrozzi tal-passiġġieri fir-rigward ta' l-ibbrejkjar tagħhom.It-test tar-Regolament huwa anness ma' din id-Deċiżjoni [6].Artikolu 2Bi qbil mad-dispożizzjonijiet ta' l-Artikolu 9(1) tad-Direttiva 70/156/KEE, l-ekwivalenza tal-ħtiġiet tar-Regolament Nru 13-H tal-Kummissjoni Ekonomika għall-Ewropa tan-Nazzjonijiet Uniti u dawk tad-Direttiva tal-Kunsill 71/320/KEE, għandhom jiġu rikonoxxuti.Magħmula fi Brussel, fl-14 ta' Mejju 2001.Għall-KunsillIl-PresidentL. Rekke[1] ĠU L 346, tas-17.12.1997, p. 78.[2] ĠU L 42, tat-23.2.1970, p. 1. Id-Direttiva kif l-aħħar emendata mill-Parlament Ewropew u bid-Direttiva tal-Kunsill 98/91/KE (ĠU L 11, tas-16.1.1999, p. 25).[3] ĠU C 215 E, tal-25.7.2000, p. 46.[4] Il-Kunsens mogħti fit-3 ta' April 2001 (għadu mhux ippubblikat fil-Ġurnal Uffiċjali).[5] ĠU L 202, tas-6.9.1971, p. 37. Id-Direttiva kif l-aħħar emendata bid-Direttiva tal-Kummissjoni 98/12/KE (ĠU L 81, tat-18.3.1998, p. 1).[6] Dan ir-Regolament għandu jiġi ppubblikat f'Ġurnal Uffiċjali fil-ġejjieni.--------------------------------------------------


               15.12.2016

               MT

               Il-Ġurnal Uffiċjali tal-Unjoni Ewropea

               C 468/280

         P7_TA(2013)0559
   Ħatra ta' membru tal-Qorti tal-Awdituri (Phil WYNN OWEN – UK)
   Deċiżjoni tal-Parlament Ewropew tal-11 ta' Diċembru 2013 dwar il-ħatra proposta ta' Phil Wynn Owen bħala Membru tal-Qorti tal-Awdituri (C7-0313/2013 – 2013/0811(NLE))
   (Konsultazzjoni)
   (2016/C 468/60)

      Il-Parlament Ewropew,

               —

               wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C7-0313/2013),

               —

               wara li kkunsidra l-Artikolu 108 tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0438/2013),

               A.

               billi l-Kumitat għall-Kontroll Baġitarju tiegħu evalwa l-kwalifiki tal-kandidat propost, b'mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea;

               B.

               billi waqt il-laqgħa tiegħu tas-7 ta’ Novembru 2013, il-Kumitat għall-Kontroll tal-Baġit sema’ lill-kandidat propost mill-Kunsill għall-kariga ta’ Membru tal-Qorti tal-Awdituri;

               1.

               Jagħti opinjoni favorevoli dwar il-proposta tal-Kunsill għall-ħatra ta’ Phil Wynn Owen bħala Membru tal-Qorti tal-Awdituri;

               2.

               Jagħti istruzzjonijiet lill-President tiegħu sabiex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awditurikif ukoll lill-istituzzjonijiet l-oħra tal-Unjoni Ewropea u lill-istituzzjonijiet ta' verifika tal-Istati Membri.


title: Id-Deċiżjoni tal-Kunsill tat-18ta’ Novembru 2002 li tirrigwarda l-konklużjoni f’isem il-Komunità Ewropea tal-Ftehim Internazzjonali dwar il-Kawkaw (2002/970/KE)

text:
Avviż Legali Importanti

|

32002D0970

Official Journal L 342 , 17/12/2002 P. 0001 - 0001

		Id-Deċiżjoni tal-Kunsilltat-18ta’ Novembru 2002li tirrigwarda l-konklużjoni f’isem il-Komunità Ewropea tal-Ftehim Internazzjonali dwar il-Kawkaw(2002/970/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 f’għaqda ma’ l-Artikolu 300(2), tiegħu,Wara li kkunsidra l-proposta mill-Kummissjoni,Billi:(1) Fit-2 ta’ Marzu 2001 l-Unctad, hija u tinnegozja konferenza, approvat formalment bħala deċiżjoni t-test tal-Ftehim Internazzjonali dwar il-Kawkaw tas-sena 2001.(2) Dan il-ftehim ġdid ġie nnegozjat għalbiex jieħu l-post tal-Ftehim Internazzjonali dwar il-Kawkaw tas-sena 1993, kif estiż, li jrid jisokta is-seħħ l-iktar tard sat-30 ta’ Settembru 2003.(3) Il-Ftehim Internazzjonali dwar il-Kawkaw tas-sena 2001 huwa miftuħ għall-firma u għad-depożitu tar-ratifika, l-aċċettazzjoni jew l-approvazzjoni.(4) Il-Komunità hija membru tal-Ftehim Internazzjonali tas-sena 1993, kif estiż, u għalhekk huwa fl-interess tagħha li tapprova l-ftehim li jiġi warajh,IDDEĊIEDA DAN LI ĠEJ:Artikolu 1Huwa hawnhekk approvat f’isem il-Komunità Ewropea l-Ftehim Internazzjonali dwar il-Kawkaw tas-sena 2001.It-test tal-Ftehim huwa mehmuż ma’ din id-Deċiżjoni.Artikolu 2Il-President tal-Kunsill huwa hawnhekk awtorizzat li jinnomina l-persuna bil-poter li tiffirma l-ftehim u tiddepożita l-istrument ta’ approvazzjoni f’isem il-Komunità.Magħmul fi Brussel, fit-18 ta’ Novembru 2002.Għall-KunsillIl-PresidentP. S. Møller--------------------------------------------------


Avviż Legali Importanti

|

32006D0921

Deċiżjoni tal-Kunsill tal- 11 ta’ Diċembru 2006 dwar il-ħatra ta’ Koordinatur Speċjali tal-Patt ta’ Stabbiltà għax-Xlokk ta’ l-Ewropa

Official Journal L 351 , 13/12/2006 P. 0019 - 0020 Official Journal L 200 , 01/08/2007 P. 0365 - 0366

		20061211Deċiżjoni tal-Kunsilltal- 11 ta’ Diċembru 2006dwar il-ħatra ta’ Koordinatur Speċjali tal-Patt ta’ Stabbiltà għax-Xlokk ta’ l-Ewropa(2006/921/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea,Wara li kkunsidra r-Regolament tal-Kunsill (KE) Nru 1080/2000 tat- 22 ta' Mejju 2000 dwar l-appoġġ għall-Missjoni Temporanja tan-Nazzjonijiet Uniti fil-Kosovo (UNMIK) u għall-Uffiċċju tar-Rappreżentant Għoli fil-Bożnja u l-Ħerżegovina (OHR) [1] u l-Patt ta’ Stabbiltà għax-Xlokk ta’ l-Ewropa (PS), u b’mod partikolari l-Artikolu 1(a) tiegħu,Wara li kkunsidra l-proposta mill-Kummissjoni,Billi:(1) Fl- 10 ta’ Ġunju 1999 il-Ministri ta’ l-Affarijiet Barranin ta’ l-Istati Membri ta' l-Unjoni Ewropea u l-Kummissjoni tal-Komunitajiet Ewropej, flimkien mal-parteċipanti fil-Patt ta' Stabbiltà għax-Xlokk ta' l-Ewropa, qablu li jwaqqfu Patt ta' Stabbiltà għax-Xlokk ta' l-Ewropa, minn issa ’l quddiem imsejjaħ "il-Patt ta’ Stabbiltà".(2) L-Artikolu 1(a) tar-Regolament tal-Kunsill (KE) Nru 1080/2000 jipprovdi għall-Koordinatur Speċjali tal-Patt ta’ Stabbiltà li jinħatar fuq bażi annwali.(3) Jeħtieġ li jkun stabbilit, flimkien mal-ħatra, mandat għall-Koordinatur Speċjali. L-esperjenza wriet li l-mandat stabbilit fid-Deċiżjoni tal-Kunsill (KE) Nru 2005/912 tat- 12 ta' Diċembru 2005 dwar il-ħatra ta' Koordinatur Speċjali tal-Patt ta' Stabbiltà għax-Xlokk ta' l-Ewropa [2] għall-2006 hu adatt. Flimkien mal-konklużjonijiet tal-Mejda Reġjonali tax-Xlokk ta' l-Ewropa li, fit- 30 ta’ Mejju 2006 f’Belgrad, approva pjan ta’ tranżizzjoni għall-pussess reġjonali u f’konformità mal-Konklużjonijiet tal-Kunsill tat- 12 ta’ Ġunju 2006, il-mandat għandu jagħmel enfasi speċjali fuq din it-tranżizzjoni.(4) Hu xieraq li jkunu stabbiliti linji ċari tar-responsabbiltà kif ukoll gwida dwar il-koordinazzjoni u r-rappurtaġġ,IDDEĊIEDA KIF ĠEJ:Artikolu 1Dr Erhard BUSEK b’dan jinħatar Koordinatur Speċjali tal-Patt ta’ Stabbiltà għax-Xlokk ta’ l-Ewropa ("il-Patt ta’ Stabbiltà").Artikolu 2Il-Koordinatur Speċjali għandu jwettaq il-funzjonijiet previsti f’punt 13 tad-dokument tal-Patt ta’ Stabbiltà ta’ l- 10 ta’ Ġunju 1999.Artikolu 3Sabiex jinkiseb l-għan imsemmi fl-Artikolu 2, il-mandat tal-Koordinatur Speċjali għandu jkun li:(a) jippromwovi l-kisba ta’ l-għanijiet tal-Patt ta’ Stabbiltà, fi ħdan, u bejn il-pajjiżi individwali u fejn il-Patt ta’ Stabbiltà juri li għandu valur miżjud;(b) jippresjedi il-Mejda Reġjonali tax-Xlokk ta’ l-Ewropa;(ċ) iżomm kuntatt mill-qrib mal-parteċipanti kollha u Stati, organizzazzjonijiet u istituzzjonijiet tal-Patt ta' Stabbiltà, kif ukoll inizjattivi relevanti reġjonali u organizzazzjonijiet, bil-għan li titrawwem kooperazzjoni reġjonali u titkabbar il-proprjetà reġjonali;(d) jikkoopera mill-viċin ma’ l-Istituzzjonijiet ta’ l-Unjoni Ewropea u l-Istati Membri tagħha sabiex jippromwovi s-sehem ta’ l-Unjoni Ewropea fil-Patt ta’ Stabbiltà skond il-punti 18, 19, 20 tad-dokument tal-Patt ta' Stabbiltà u jiżgura kumplimentarjetà bejn ix-xogħol tal-Patt ta' Stabbiltà u l-Proċess ta' Stabbiltà u Assoċjazzjoni;(e) jiltaqa’ perjodikament u b’mod kollettiv kif xieraq mal-Presidenti ta’ l-Imwejjed ta' Ħidma, biex jiżgura koordinazzjoni strateġika ġenerali u jaġixxi bħala segretarjat tal-Mejda Reġjonali tax-Xlokk ta’ l-Ewropa u l-istrumenti tagħha;(f) jaħdem fuq il-bażi ta' lista, li jkun hemm qbil dwarha minn qabel u b'konsultazzjoni mal-parteċipanti fil-Patt ta' Stabbiltà, ta' azzjonijiet ta' prijorità għall-Patt ta' Stabbiltà biex ikunu implimentati matul l-2007, u jaġġusta l-metodi ta' xogħol u l-istrutturi tal-Patt ta' Stabbiltà għal bżonnijiet tat-tranżizzjoni tal-pussess reġjonali, biex tkun żgurata l-konsistenza u l-użu effiċjenti tar-riżorsi.(g) jiffaċilita l-implimentazjoni tat-tranżizzjoni għall-pussess reġjonali skond il-konklużjonijiet tal-Mejda Reġjonali tax-Xlokk ta' l-Ewropa fit- 30 ta' Mejju 2006 u għal dan l-iskop jaħdem mill-qrib mal-Proċess ta' Kooperazzjoni tax-Xlokk ta' l-Ewropa u mas-Segretarju Ġenerali tiegħu meta jinħatar; għandha tingħata attenzjoni partikulari għat-twaqqif tal-kunsill ta’ Kooperazzjoni Reġjonali u tas-segretarjat tal-kooperazzjoni reġjonali kif ukoll dwar ir-razzjonalizzazzjoni tat-Task Forces varji u inizjattivi tal-Patt ta’ Stabbiltà.Artikolu 4Il-Koordinatur Speċjali għandu jikkonkludi ftehim finanzjarju mal-Kummissjoni.Artikolu 5L-attivitajiet tal-Koordinatur Speċjali għandhom ikunu koordinati ma’ dawk tas-Segretarju Ġenerali tal-Kunsill/ir-Rappreżentant Għoli għall-PESK, il-President tal-Kunsill u l-Kummissjoni, notevolment fil-qafas tal-Kumitat Konsultattiv Informali. Fil-qasam, għandha tinżamm kooperazzjoni mill-qrib mal-Presidenza tal-Kunsill, il-Kummissjoni u l-Kapijiet tal-Missjoni ta' l-Istati Membri, ir-Rappreżentanti Speċjali ta’ l-Unjoni Ewropea, kif ukoll ma' l-Uffiċċju tar-Rappreżentant Għoli fil-Bożnja u Ħerżegovina u l-Amministrazzjoni Ċivili tan-Nazzjonijiet Uniti fil-Kosovo.Artikolu 6Il-Koordinatur Speċjali għandu jirrapporta, kif xieraq, lill-Kunsill u lill-Kummissjoni. Huwa għandu jkompli jinforma regolarment lill-Parlament Ewropew bl-attivitajiet tiegħu.Artikolu 7Din id-Deċiżjoni għandha tidħol fis-seħħ fil-jum ta’ wara l-pubblikazzjoni tagħha fil-Ġurnal Uffiċjali ta' l-Unjoni Ewropea.Għandha tapplika mill- 1 ta' Jannar 2007 sal- 31 ta' Diċembru 2007.Magħmul fi Brussell, 11 ta’ Diċembru 2006.Għall-KunsillIl-PresidentE. Tuomioja[1] ĠU L 122, 24.5.2000, p. 27. Regolament kif emendat mir-Regolament (KE) Nru 2098/2003 (ĠU L 316, 29.11.2003, p. 1).[2] ĠU L 331, 17.12.2005, p. 32.--------------------------------------------------


title: 2013/348/UE: Deċiżjoni tar-Rappreżentanti tal-Gvernijiet tal-Istati Membri tal- 1 ta’ Lulju 2013 li taħtar Imħallef fil-Qorti Ġenerali

text:
               3.7.2013

               MT

               Il-Ġurnal Uffiċjali tal-Unjoni Ewropea

               L 184/5

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tal-1 ta’ Lulju 2013
   li taħtar Imħallef fil-Qorti Ġenerali
   (2013/348/UE)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a(1) tiegħu,
   Wara li kkunsidraw l-Att ta' Adeżjoni tal-Kroazja, u b'mod partikolari l-Artikolu 22(1) tiegħu,
   Billi:

               (1)

               L-artikolu 22(1) tal-Att ta' Adeżjoni tal-Kroazja jipprevedi l-ħatra ta' mħallef Kroat fil-Qorti Ġenerali għal perijodu mill-1 ta' Lulju 2013 sal- 31 ta' Awwissu 2013.

               (2)

               Is-Sinjura Vesna TOMLJENOVIĆ ġiet innominata biex tinħatar bħala mħallef fil-Qorti Ġenerali.

               (3)

               Il-Kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta l-opinjoni tiegħu dwar l-idoneità tas-Sinjura Vesna TOMLJENOVIĆ għall-qadi tal-funzjonijiet ta' mħallef fil-Qorti Ġenerali,

         ADOTTAW DIN ID-DEĊIŻJONI:
   Artikolu 1
   Is-Sinjura Vesna TOMLJENOVIĆ hija maħtura bħala mħallef fil-Qorti Ġenerali għall-perijodu mill- 1 ta' Lulju 2013 sal- 31 ta' Awwissu 2013.
   Artikolu 2
   Din id-Deċiżjoni għandha tidħol fis-seħħ fl-1 ta' Lulju 2013.

      Magħmul fi Brussell, l-1 ta’ Lulju 2013.

            Għall-Kunsill

            Il-President

         L. LINKEVIČIUS


title: Deċiżjoni tal-Kunsill (UE) 2016/1317 tat-28 ta' Lulju 2016 li taħtar membru, propost mir-Renju tal-Belġju fil-Kumitat tar-Reġjuni

text:
               2.8.2016

               MT

               Il-Ġurnal Uffiċjali tal-Unjoni Ewropea

               L 208/45

         DEĊIŻJONI TAL-KUNSILL (UE) 2016/1317
   tat-28 ta' Lulju 2016
   li taħtar membru, propost mir-Renju tal-Belġju fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Belġjan,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat sar vakanti s-siġġu ta' membru fil-Kumitat tar-Reġjuni u abbażi ta' dan is-Sur Hicham IMANE (Député wallon) ġie propost,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Is-Sur Hicham IMANE, Conseiller communal de la Ville de Charleroi (bidla tal-mandat).

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta' Lulju 2016.

            Għall-Kunsill

            Il-President

         M. LAJČÁK

      (1)  Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: Deċiżjoni tal-Kummissjoni tal- 25 ta’ Jannar 2011 twaqqif ta' grupp ta’ esperti tal-Forum Konġunt tal-UE dwar il-Prezzijiet ta’ Trasferiment

text:
               26.1.2011

               MT

               Il-Ġurnal Uffiċjali tal-Unjoni Ewropea

               C 24/3

         DEĊIŻJONI TAL-KUMMISSJONI
   tal-25 ta’ Jannar 2011
   twaqqif ta' grupp ta’ esperti tal-Forum Konġunt tal-UE dwar il-Prezzijiet ta’ Trasferiment
   2011/C 24/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               Id-Deċiżjoni tal-Kummissjoni 2007/75/KE tat-22 ta' Diċembru 2006 li tistabbilixxi grupp espert dwar il-prezzijiet ta' trasferiment (1) twaqqaf grupp ta’ esperti msejjaħ Forum Konġunt tal-UE dwar il-Prezzijiet ta’ Trasferiment. Dik id-Deċiżjoni tiskadi fil-31 ta' Marzu 2011.

               (2)

               Il-Forum Konġunt tal-UE dwar il-Prezzijiet ta’ Trasferiment twaqqaf informalment fl-2002. Minn dakinhar, ipprovda għal forum ta’ diskussjoni utli bejn l-Istati Membri u s-settur privat li wassal lill-Kummissjoni biex tipproponi żewġ Kodiċijiet ta’ Kondotta li ġew adottati sussegwentement mill-Istati Membri fil-Kunsill. Barra minn hekk, il-Kummissjoni adottat bosta dokumenti bbażati fuq ix-xogħol tal-Forum Konġunt tal-UE dwar il-Prezzijiet ta’ Trasferiment.

               (3)

               Minħabba l-importanza tal-kwistjonijiet tat-taxxa tal-prezzijiet ta' trasferiment bħala kwistjoni tas-Suq Intern, l-esperjenza pożittiva mal-Forum Konġunt tal-UE dwar il-Prezzijiet ta’ Trasferiment fl-assistenza u l-pariri li jagħti lill-Kummissjoni, u l-ħtieġa kontinwa tal-Kummissjoni ta' korp bħal dan, hu meħtieġ li jitwaqqaf grupp ġdid ta' esperti tal-Forum Konġunt tal-UE dwar il-Prezzijiet ta’ Trasferiment biex ikompli x-xogħol tal-forum u biex jiddefinixxi l-ħidmiet u l-istruttura tiegħu.

               (4)

               Il-Forum Konġunt tal-UE dwar il-Prezzijiet ta’ Trasferiment għandu jgħin u jagħti parir lill-Kummissjoni fi kwistjonijiet tat-taxxa relatati mal-prezzijiet ta' trasferiment.

               (5)

               Il-Forum Konġunt tal-UE dwar il-Prezzijiet ta' Trasferiment għandu jkun magħmul minn esperti tas-setturi governattivi u privati fil-qasam tal-prezzijiet ta' Trasferiment. Wieħed jixtieq ukoll li tiġi introdotta l-possibbiltà li l-Membri jiġu ssostitwiti sabiex jibqa' jkun hemm rappreżentazzjoni bbilanċjata tal-oqsma relevanti tal-kompetenza u dawk ta' interess.

               (6)

               Għandu jkun hemm dispożizzjoni dwar ir-regoli dwar l-iżvelar tal-informazzjoni mill-membri tal-grupp, li tkun bla ħsara għar-regoli tal-Kummissjoni dwar is-sigurtà kif imniżżlin fl-Anness għad-Deċiżjoni tal-Kummissjoni 2001/844/KE, KEFA, Euratom (2).

               (7)

               Id-dejta personali għandha tiġi pproċessata f’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta (3).

               (8)

               Għalhekk id-Deċiżjoni 2007/75/KE għandha tiġi revokata.

               (9)

               Huwa xieraq li jiġi stabbilit perjodu għall-applikazzjoni ta’ din id-Deċiżjoni. Malli jasal il-waqt, il-Kummissjoni għandha tikkunsidra r-rakkomandabbiltà ta’ estensjoni,

         IDDEĊIDIET KIF ĠEJ:
   Artikolu 1
   Is-suġġett
   Il-grupp ta’ esperti msejjaħ Forum Konġunt tal-UE dwar il-Prezzijiet ta' Trasferiment, minn hawn ’il quddiem “il-grupp” huwa b’dan stabbilit.
   Artikolu 2
   Kompitu
   Il-kompitu tal-grupp għandu jkun:

               (1)

               il-ħolqien ta' pjattaforma fejn l-esperti mill-qasam tan-negozju u tal-amministrazzjoni tat-taxxa nazzjonali jistgħu jiddiskutu l-problemi dwar il-prezzijiet ta' trasferiment li jiffurmaw ostakoli għall-attivitajiet tan-negozju transkonfinali fl-Unjoni;

               (2)

               l-għoti ta' parir lill-Kummissjoni dwar kwistjonijiet tal-pezzijiet ta' trasferiment;

               (3)

               li jassisti lill-Kummissjoni biex issib soluzzjonijiet prattiċi, kompatibbli mal-Linji Gwida tal-OECD dwar il-Prezzijiet għall-Intrapriżi Multinazzjonali u l-Amministrazzjonijiet tat-Taxxa, sabiex ikun hemm applikazzjoni iżjed uniformi tar-regoli tal-prezzijiet ta' trasferiment fl-Unjoni.

         Artikolu 3
   Konsultazzjoni
   1.   Il-Kummissjoni tista’ tikkonsulta lill-grupp dwar kwalunkwe kwistjoni relatata mal-prezzijiet ta' trasferiment.
   2.   Il-President tal-grupp jista’ jagħti parir lill-Kummissjoni biex tikkonsulta l-Grupp fuq xi kwistjoni speċifika.
   Artikolu 4
   Is-sħubija u l-ħatra
   1.   Il-grupp għandu jkun magħmul minn:

               (a)

               rappreżentant minn kull Stat Membru;

               (b)

               16-il rappreżentant mis-settur privat;

               (c)

               President.

         2.   Il-membri li jirrappreżentaw lill-Istati Membri għandhom jinħatru mill-awtoritajiet nazzjonali kkonċernati. Dawn il-membri għandhom ikunu persuni fis-servizz ċivili li għandhom x'jaqsmu ma' kwistjonijiet ta' prezzijiet ta' trasferiment.
   3.   Il-membri mis-settur privat għandhom jinħatru mid-Direttur Ġenerali tad-DĠ tat-Tassazzjoni u l-Unjoni Doganali minn fost speċjalisti bl-esperjenza u l-kompetenza fl-oqsma msemmija fl-Artikolu 2 u l-Artikolu 3(1) u li wieġbu għas-sejħa għall-applikazjjonijiet.
   4.   L-applikanti meqjusa bħala xierqa għas-sħubija iżda li ma nħatrux jistgħu jitniżżlu fuq lista ta’ riżerva, li l-Kummissjoni tista’ tuża għall-ħatra ta’ sostituzzjonijiet.
   5.   Il-membri jinħatru għal perjodu ta' sentejn. Għandhom jibqgħu fil-kariga sa meta jiġu ssostitwiti jew jispiċċalhom il-mandat. Il-mandat tal-membri jista' jiġġedded.
   6.   Il-membri jistgħu jinbidlu għall-bqija tal-perjodu tal-ħatra tagħhom fi kwalunkwe każ li ġej:

               (a)

               meta l-membru jirreżenja;

               (b)

               meta l-membru ma jkunx għadu kapaċi aktar li jikkontribwixxi b'mod effettiv fid-deliberazzjonijiet tal-grupp;

               (c)

               meta l-membru ma jimxix mal-kundizzjonijiet stipulati fl-Artikolu 339 tat-Trattat;

               (d)

               meta l-membru ma jkunx indipendenti minn kwalunkwe influwenza minn barra;

               (e)

               meta l-membru jonqos milli javża lill-Kummissjoni fi żmien xieraq dwar kunflitt ta’ interess;

               (f)

               meta jkun mixtieq sabiex tinżamm rappreżentanza bbilanċjata tal-oqsma relevanti tal-kompetenza u dawk ta' interess.

         7.   Il-membri tas-settur privat għandhom jinħatru fil-kapaċità personali tagħhom u għandhom jaġixxu b’mod indipendenti u fl-interess pubbliku.
   8.   L-ismijiet ta' individwi maħtura f'kapaċità personali għandhom jiġu ppubblikati fir-Reġistru tal-gruppi ta' esperti u entitajiet simili oħra tal-Kummissjoni, minn hawn 'il quddiem imsejjaħ ir-“Reġistru”, kif ukoll fuq websajt iddedikata.
   9.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   It-tħaddim
   1.   Id-Direttur Ġenerali tad-DĠ Tassazzjoniu u Unjoni Doganali għandu jaħtar il-President tal-grupp.
   2.   Bi qbil mas-servizzi tal-Kummissjoni, il-grupp jista' jwaqqaf sottogruppi biex jeżaminaw kwistjonijiet speċifiċi abbażi ta' termini ta' referenza definiti mill-grupp. Kif jintemm il-mandat tagħhom, it-tali sottogruppi għandhom jiġu xolti.
   3.   Ir-rappreżentant tal-Kummissjoni jista’, fuq bażi ad hoc, jistieden esperti minn barra l-grupp li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-grupp jew tas-sottogrupp. Barra minn hekk, ir-rappreżentant tal-Kummissjoni jista' jagħti status ta' osservatur lil individwi jew organizzazzjonijiet kif inhu definit fir-regola 8(3) tar-regoli orizzontali dwar il-gruppi ta' esperti, l-aġenziji tal-UE u l-pajjiżi tal-adeżjoni. B'mod partikolari, ir-rappreżentanti tal-pajjiżi kandidati u mis-Segretarjat tal-OECD jistgħu jkunu mistiedna bħala osservaturi.
   4.   Il-membri tal-gruppi ta’ esperti u r-rappreżentanti tagħhom, kif ukoll l-esperti u l-osservaturi li jkunu mistiedna għandhom iħarsu l-obbligi tas-segretezza professjonali stabbiliti fit-Trattati u fir-regoli implimentattivi taggħom, kif ukoll ir-regoli tal-Kummissjoni dwar is-sigurtà marbutin mal-ħarsien ta' tagħrif ikklassifikat tal-UE, stabbiliti fl-Anness għad-Deċiżjoni 2001/844/KE, KEFA, Euratom. Fil-każ li dawn l-obbligi ma jiġux irrispettati, il-Kummissjoni tista' tieħu l-miżuri xierqa kollha.
   5.   Il-laqgħat tal-grupp u s-sottogruppi tiegħu għandhom isiru f'bini tal-Kummissjoni. Il-Kummissjoni għandha tipprovdi s-servizzi tas-segretarjat. Uffiċjali oħrajn tal-Kummissjoni li jkollhom interess fil-proċedimenti jistgħu jattendu l-laqgħat tal-grupp jew is-sottogruppi tiegħu.
   6.   Il-grupp għandu jadotta r-regoli ta’ proċedura tiegħu abbażi tar-regoli standard ta’ proċedura għall-gruppi ta’ esperti.
   7.   Il-Kummissjoni għandha tippubblika l-informazzjoni relevanti dwar l-attivitajiet li jwettaq il-grupp, jew billi tinkludiha fir-Reġistru jew billi tpoġġiha fuq websajt iddedikata.
   Artikolu 6
   L-ispejjeż tal-laqgħat
   1.   Dawk li jieħdu sehem fl-attivitajiet tal-grupp m’għandhomx jitħallsu għas-servizzi tagħhom.
   2.   L-ispejjeż għall-ivvjaġġar u, fejn ikun xieraq, l-ispejjeż għall-għajxien li jkunu ġarrbu dawk li jieħdu sehem fl-attivitajiet tal-grupp għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż għandhom jiġu rimborsati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Tħassir
   Id-Deċiżjoni 2007/75/KE hija revokata.
   Artikolu 8
   L-applikabbiltà
   Din id-Deċiżjoni għandha tapplika sal-31 ta’ Marzu 2015.

      Magħmul fi Brussell, il-25 ta’ Jannar 2011.

            Għall-Kummissjoni

         Algirdas ŠEMETA

            Membru tal-Kummissjoni

      (1)  ĠU L 32, 6.2.2007, p. 189.

      (2)  ĠU L 317, 3.12.2001, p. 1.

      (3)  ĠU L 8, 12.1.2001, p. 1.


title: Deċiżjoni tal-Kunsill (PESK) 2015/1782 tal-5 ta' Ottubru 2015 li tħassar il-Pożizzjoni Komuni 2004/487/PESK li tirrigwarda iktar miżuri restrittivi li għandhom x'jaqsmu mal-Liberja u li temenda l-Pożizzjoni Komuni 2008/109/PESK dwar miżuri restrittivi imposti kontra l-Liberja

text:
               6.10.2015

               MT

               Il-Ġurnal Uffiċjali tal-Unjoni Ewropea

               L 259/25

         DEĊIŻJONI TAL-KUNSILL (PESK) 2015/1782
   tal-5 ta' Ottubru 2015
   li tħassar il-Pożizzjoni Komuni 2004/487/PESK li tirrigwarda iktar miżuri restrittivi li għandhom x'jaqsmu mal-Liberja u li temenda l-Pożizzjoni Komuni 2008/109/PESK dwar miżuri restrittivi imposti kontra l-Liberja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fid-29 ta' April 2004, il-Kunsill adotta l-Pożizzjoni Komuni 2004/487/PESK (1) li tipprevedi ċerti miżuri finanzjarji.

               (2)

               Fit-12 ta' Frar 2008, il-Kunsill adotta l-Pożizzjoni Komuni 2008/109/PESK (2) li tipprevedi restrizzjonijiet fuq l-ivvjaġġar u embargo fuq l-armi.

               (3)

               Fid-9 ta' Diċembru 2014, il-Kunsill tas-Sigurtà tan-Nazzjonijiet Uniti adotta l-UNSCR 2188 (2014) fir-rigward tal-Liberja, li testendi l-miżuri fuq l-ivvjaġġar u l-embargo fuq l-armi għal perijodu ta' disa' xhur.

               (4)

               Fit-2 ta' Settembru 2015, il-Kunsill tas-Sigurtà tan-Nazzjonijiet Uniti adotta l-UNSCR 2237 (2015) fir-rigward tal-Liberja, li ttemm il-miżuri dwar l-ivvjaġġar u dawk finanzjarji stipulati fil-paragrafu 4 tal-UNSCR 1521 (2003) u l-paragrafu 1 tal-UNSCR 1532 (2004) li ġġedded l-embargo fuq l-armi fir-rigward tal-entitajiet u l-individwi kollha mhux governattivi li joperaw fit-territorju tal-Liberja sat-2 ta' Ġunju 2016.

               (5)

               Il-Pożizzjoni Komuni 2008/109/PESK għandha għalhekk tiġi emendata kif meħtieġ u l-Pożizzjoni Komuni 2004/487/PESK għandha titħassar.

               (6)

               Hija meħtieġa aktar azzjoni mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   L-Artikolu 3 tal-Pożizzjoni Komuni 2008/109/PESK huwa b'dan imħassar.
   Artikolu 2
   L-Artikolu 4 tal-Pożizzjoni Komuni 2008/109/PESK għandu jiġi nnumerat mill-ġdid bħala l-Artikolu 3.
   L-Artikolu 5 tal-Pożizzjoni Komuni 2008/109/PESK għandu jiġi nnumerat mill-ġdid bħala l-Artikolu 4.
   Artikolu 3
   Il-Pożizzjoni Komuni 2004/487/PESK hija b'dan imħassra.
   Artikolu 4
   Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-5 ta' Ottubru 2015.

            Għall-Kunsill

            Il-President

         N. SCHMIT

      (1)  Il-Pożizzjoni Komuni tal-Kunsill 2004/487/PESK (Il-Politika Komuni Barranija u s-Sigurtà) tad-29 ta' April 2004 li tirrigwarda iktar miżuri restrittivi li għandhom x'jaqsmu mal-Liberja (ĠU L 162, 30.4.2004, p. 116); (Edizzjoni Speċjali bil-Malti: Kapitolu 18 Volum 003 p. 155).

      (2)  Il-Pożizzjoni Komuni tal-Kunsill 2008/109/PESK tat-12 ta' Frar 2008 dwar miżuri restrittivi imposti kontra l-Liberja (ĠU L 38, 13.2.2008, p. 26).